钦定古今图书集成/明伦汇编/官常典/第471卷 > 徐世谱
## 钦定古今图书集成/明伦汇编/官常典/第471卷 > 徐世谱

按《陈书》本传：“世谱字兴宗，巴东鱼复人也。世居荆州，
为主帅，征伐蛮蜒。至世谱，尤敢勇有膂力，善水战。梁
元帝之为荆州刺史，世谱将领乡人事焉。侯景之乱，
因预征讨，累迁至员外散骑常侍，寻领水军。从司徒
陆法和讨景，与景战于赤亭湖。时景军甚盛，世谱乃
别造楼船、拍舰、火舫、水车，以益军势。将战，又乘大舰”
居前，大败景军，生擒景将任约，景退走。因随王僧辩
攻郢州。世谱复乘大舰临其仓门，贼将宋子仙据城
降。以功除使持节、信武将军、信州刺史，封鱼复县侯，
邑五百户。仍随僧辩东下，恒为军锋。又破景将侯子
鉴于湖熟。侯景平后，以功除通直散骑常侍、衡州刺
史、资，镇河东太守，增邑并前一千户。西魏来寇荆州，
世谱镇马头岸，据有龙州。元帝授侍中、使持节、都督
江南诸军事、镇南将军、护军将军，给鼓吹一部。江陵
陷没，世谱东下依侯瑱。绍泰元年，征为侍中、左卫将
军。高祖之拒王琳，其水战之具，悉委世谱。世谱性机
巧，谙解旧法，所造器械，并随机损益，妙思出人。永定
二年，迁护军将军。世祖嗣位，加特进，进号安右将军。
天嘉元年，增邑五百户。二年，出为使持节、散骑常侍、
都督宣城郡诸军事、安西将军、宣城太守，秩中二千
石。还为安前将军、右光禄大夫。寻以疾失明，谢病不
朝。四年卒，时年五十五。赠本官，谥曰“桓侯。”